Кваліфікацыя_да_чэмпіянату_свету_па_снукеры_2014
Чацвёрты дзень (11 красавіка)
У ранішняй і вячэрняй сесіях 11 красавіка адбыліся 11 апошніх паядынкаў другога кваліфікацыйнага раўнда. 38-ы сеяны турніру Мартын Гоўлд разграміў аматара Мічэла Трэвіса, паказаўшы цудоўны снукер, з лікам 10:1 і серыямі ў 67, 98, 106, 69, 113, 132 і 81 бал. 38-гадовы шатландскі снукерыст Джэймі Бёрнэт упэўнена абыграў 106-га сеянага аўстраліца Віні Калабрэзэ з лікам 10:4. Адзін з ветэранаў мэйн-туру Дэйв Харальд, які дайшоў да 1/4 фіналу чэмпіянату свету 1996 года, не сумеў навязаць барацьбу 84-му сеянаму кітайцу Лі Яню, прайграўшы з лікам 3:10. 96-ы нумар пасеву Сцюарт Кэрынгтан здзейсніў сенсацыю, перамогшы Джэка Лісоўскага з лікам 10:7, хоць і прайграў чатыры стартавыя партыі матча. Другі ўзроставы ігрок мэйн-туру 52-гадовы Джымі Уайт, які шэсць разоў быў у фінале сусветнага першынства, сустракаўся са сваім суайчыннікам Янам Бэрнсам. Нягледзячы на нядрэнную гульню і выхад у 1/8 фіналу адкрытага чэмпіянату Кітая за тыдзень да кваліфікацыі, Уайт страціў добрую форму і саступіў саперніку, які аформіў брэйкі ў 131 і 121 ачко і выйграў восем з дзевяці апошніх партый, з лікам 4:10. Аматар Рыс Кларк з Шатландыі, які разграміў Майка Дана ў першым матчы, прайграў Мэцью Сэлту з лікам 6:10, а яго суайчыннік Скот Дональдсан з лікам 5:10 саступіў 50-му нумару пасеву кітайскаму іграку Цаа Юйпэну. Адзіны прафесіянал з Швейцарыі Аляксандр Урсенбахер, пасеяны на чэмпіянаце пад 118-м нумарам, прайграў тайцу Цепчае Ун-Ну, які ў канцы сезону ўвайшоў у топ-64 сусветнага рэйтынгу. Ігар Фігейрэду з Бразіліі, які не прымаў удзелу ў ніводным турніры ў сезоне, сустракаўся з пяціразовым удзельнікам найбуйнейшага снукернага першынства 40-гадовым прадстаўніком Паўночнай Ірландыі Джэрардам Грынам, які ў сезоне 2013/2014 упершыню гуляў у фінале рэйтынгавага турніру. Грын выйграў тры першыя партыі матча, але бразілец скараціў адставанне да ліку 3:4, выканаўшы дзве добрыя серыі ў 111 і 93 ачкі. 60-ы сеяны турніру аформіў 68 балаў у наступнай партыі, але прайграў дзявяты фрэйм, скончыўшы першую сесію з лікам 5:4. Джэрард пакінуў за сабой дзясятую партыю, але пасля гэтага Фігейрэду выйграў 5 фрэймаў запар, робячы добрыя падыходы ў 40, 47, 41 і 40 ачкоў, і зрабіў лік 9:6 на сваю карысць. У пачатку шаснаццатай партыі Ігар моцна наблізіўся да перамогі, аформіўшы серыю ў 56 ачкоў, але яго сапернік здолеў адыграць адставанне і выдрапаць ачко з падыходамі ў 36 і 31 бал, пасля чаго выйграў яшчэ адзін фрэйм з серыяй у 47 ачкоў. Але пры ліку 9:8 бразільскі снукерыст здолеў узяць сябе ў рукі і давесці паядынак да перамогі з лікам 10:8 і ў другі раз у сваёй кар’еры выйсці ў 1/32 фіналу на чэмпіянаце свету. Фіналіст сусветнага чэмпіянату 1995 года 48-гадовы Найджэл Бонд перайграў 101-га сеянага шатландца Роса М’юра, выйграўшы 5 заключных партый, з лікам 10:5 і серыямі ў 74, 83, 59 і 50 балаў. 44-гадовы Джо Свэйл, двухразовы паўфіналіст чэмпіянату свету, сустракаўся з 42-гадовым Энтані Хэмілтанам, чатырохразовым чвэрцьфіналістам турніру. Хэмілтан хутка ўвайшоў у гульню і з серыямі ў 41, 74, 61 і яшчэ раз 61 ачко павёў у ліку 3:1. Снукерыст з Паўночнай Ірландыі пакінуў за сабой чатыры наступныя фрэймы з брэйкамі ў 73, 64 і 64 балы, пасля чаго англічанін выйграў дзявятую партыю і скараціў адставанне да ліку 4:5 да канца першай часткі паядынку. У пачатку другой сесіі Энтані выйграў доўгі стартавы фрэйм і наступную партыю з серыяй у 68 ачкоў і выйшаў наперад. Свэйл адказаў брэйкамі ў 54 і 64 ачкі ў двух наступных фрэймах і зноў павёў у ліку 7:6. Хэмілтан сумеў зраўняць лік, але Джо Свэйл перамог у трох апошніх партыях з серыямі ў 55 і 73 балы і выйшаў у трэці круг кваліфікацыі з лікам 10:7.